CSM susţine că o persoană care a suferit o condamnare penală poate fi admisă în magistratură dacă a fost între timp reabilitată, deoarece condiţia de "bună reputaţie" se aplică doar în cazul unor sancţiuni contravenţionale şi disciplinare.
CSM a reacţionat după ce publicaţia G4Media.ro a relatat recent că patru dintre candidaţii la intrarea în magistratură au suferit în trecut condamnări penale sau au fost cercetaţi de procurori.
Conform publicaţiei, CSM a organizat timp de mai multe luni un concurs pentru angajarea a 467 de procurori şi judecători, din rândul unor candidaţi care au o vechime de 5 ani ca jurişti, aceasta fiind o cale mai uşoară de a deveni magistrat, faţă de cea clasică cu participarea la concursul organizat de Institutul Naţional al Magistraturii. Patru dintre candidaţii care au trecut de concursul CSM ar fi avut în trecut probleme cu legea penală, trei având condamnări la activ, iar al patrulea a fost cercetat, dar dosarul a fost închis.
CSM a transmis joi un comunicat în care spune că "înţelege interesul public pentru imaginea persoanelor care ar urma să ocupe funcţia de judecător sau procuror", dar explică faptul că situaţiile în care o persoană nu se bucură de bună reputaţie sunt expres prevăzute de Legea nr.303/2022, iar acestea se referă numai la sancţiuni contravenţionale şi disciplinare.
De asemenea, posibilitatea ca acestea să fie luate în considerare este limitată expres de lege doar la cele aplicate într-o perioadă de 3 ani anterior datei primei probe a concursului.
"Noţiunea de 'bună reputaţie' a fost analizată în jurisprudenţa Curţii Constituţionale, respectiv decizia nr.187/2021, la care Plenul CSM a trebuit să se ralieze, iar aceasta a impus pentru analiza îndeplinirii acestei condiţii criterii clare, obiective, previzibile, lipsite de echivoc, care să se încadreze într-un concep juridic, nu doar moral, şi care să nu permită aprecieri subiective. Aceeaşi jurisprudenţă a instanţei constituţionale, care a determinat modificarea legislaţiei în anul 2022, nu permite consecinţe nelimitate în timp asupra persoanei ca urmare a unor antecedente penale, contravenţionale sau disciplinare şi leagă acest criteriu în mod direct de noţiunea de demnitate a fiinţei umane. Prin urmare, în analiza condiţiilor pentru participarea la concurs trebuie avute în vedere inclusiv efectele reabilitării prevăzute de Codul penal, care înlătură decăderile, interdicţiile şi incapacităţile", susţine CSM.
CSM mai spune că activitatea sa "trebuie să se realizeze în acord cu prevederile stricte ale legislaţiei în materia concursurilor, chiar şi în prezenţa unui vector emoţional în dezbaterea mediatică, respectarea principiului legalităţii fiind esenţială pentru asigurarea securităţii circuitului juridic al actelor emise în vederea primirii în profesia de judecător şi procuror".